ขนมในความทรงจำ.. กับรายได้ที่คิดไม่ถึง
ถ้าถามว่า.. ขนมอะไรบ้างที่อยู่ในความทรงจำวัยเด็กของเรา หนึ่งในนั้นจะมี หมากฝรั่งแมวดำ  หมากฝรั่งที่เป็นรูปทรงกระบอกเรียวยาว ที่เด็กหลายคนมองว่าคล้ายบุหรี่   หลายคนคงสงสัยว่าขนมแบบนี้ ในสมัยนี้ยังขายได้ไหม  ซึ่งเมื่อไปดูรายได้แล้วก็น่าจะยังขายได้อยู่
13 พ.ค. 2562

ขนมในความทรงจำ.. กับรายได้ที่คิดไม่ถึง / โดย ลงทุนแมน
ถ้าถามว่า..
ขนมอะไรบ้างที่อยู่ในความทรงจำวัยเด็กของเรา
หนึ่งในนั้นจะมี หมากฝรั่งแมวดำ
หมากฝรั่งที่เป็นรูปทรงกระบอกเรียวยาว ที่เด็กหลายคนมองว่าคล้ายบุหรี่
หลายคนคงสงสัยว่าขนมแบบนี้ ในสมัยนี้ยังขายได้ไหม
ซึ่งเมื่อไปดูรายได้แล้วก็น่าจะยังขายได้อยู่
หมากฝรั่งแมวดำผลิตโดย ห้างหุ้นส่วนจำกัด โรงงานลูกกวาดเทสตี้
ปี 2016 รายได้ 39.7 ล้านบาท กำไร 8.5 แสนบาท
ปี 2017 รายได้ 35.8 ล้านบาท กำไร 9.5 แสนบาท
นอกจากหมากฝรั่งแมวดำแล้ว เรานึกถึงอะไร
ขนมเป๊าะแป๊ะในปาก หรือชื่ออย่างเป็นทางการคือ PopZa
ที่เรียกว่าเป๊าะแป๊ะ ก็เพราะว่าเวลาเราทานขนมนี้เข้าไป จะเหมือนมีเสียงเป๊าะแป๊ะอยู่ในปากเต็มไปหมด
ผู้ผลิตขนม PopZa คือ บริษัท เฟิรสท์ คอนเฟคชั่นเนอรี่ จำกัด
ไม่น่าเชื่อว่ารายได้ของบริษัทนี้มีมากเป็นร้อยล้านบาท
ปี 2015 รายได้ 162 ล้านบาท กำไร 3.8 ล้านบาท
ปี 2016 รายได้ 208 ล้านบาท กำไร 7.6 ล้านบาท
รายได้เยอะขนาดนี้ แน่นอนว่าบริษัทนี้ไม่ได้ผลิตแค่ขนมชนิดเดียวเท่านั้น แต่ยังมีขนมอื่นๆ อีก เช่น
ขนมช็อกโกแลตที่ห่อกระดาษฟอยล์ให้มีรูปทรงต่างๆ ทั้ง ลูกบอล เหรียญ หัวใจ
ขนมจาจาที่มีบ้านกระดาษให้เรามาต่อเล่นกัน
ทั้งหมดนี้ล้วนแล้วอยู่ในความทรงจำของหลายคน
บริษัทต่อมาคือ กูลิโกะ
กูลิโกะอยู่ในไทยเป็นเวลาเกือบ 50 ปี
ขนมกูลิโกะยังอยู่ให้เราเห็นหลายชนิด เช่น
ป๊อกกี้ (Pocky), ทีนนี่ (Teenie), แอลฟี่ (Alfie), โคลลอน (Collon), ทูโทน (Two Tone), เพรทซ์ (Pretz)
แต่จริงๆ แล้ว มีขนมกูลิโกะบางชนิดที่เราไม่ค่อยได้เห็นแล้วก็คือ
เปลอตตี้ (Pelotty) ขนมช็อกโกแลตที่มีลักษณะคล้ายไม้ปิงปองขนาดเล็ก
จิงเกิ้ล (Jingle) ขนมช็อกโกแลตแท่งยาวคล้ายร่มหุบ มีลูกเหล็กอยู่ด้านบนให้เล่นลงหลุม
เมื่อดูข้อมูล บริษัท ไทยกูลิโกะ จำกัด พบว่ามีรายได้มหาศาลสมกับเป็นผู้ผลิตขนมรายใหญ่
ปี 2015 รายได้ 3,794 ล้านบาท กำไร 365 ล้านบาท
ปี 2016 รายได้ 4,313 ล้านบาท กำไร 409 ล้านบาท
ปี 2017 รายได้ 4,055 ล้านบาท กำไร 215 ล้านบาท
ปิดท้ายด้วยบริษัท ยูโรเปี้ยนฟู้ด
ขนมของบริษัทนี้คนที่เคยดูช่อง 9 การ์ตูนจะจำได้ เพราะบริษัทนี้ปูพรมโฆษณาให้ขนมทุกประเภท ไม่ว่าจะเป็น
ใครๆ ก็ชอบปักกิ่ง
คุณจะทำอะไรจะไปที่ไหน.. พกยูโร่ไว้
แบบว่าอยากกิน.. เอลเซ่ เลียนแบบเพลง แบบว่าอยากขอหมอลำ
ยูโร ยูโร่ ช็อกโก ช็อกโก..พาย
นอกจากนี้ยังมีอีกหลายอย่างที่เราคุ้นเคย
ทั้ง ปีโป้, เบเกอร์รีบอล, ครีโก้, โอโจ้, กัสเซ็น, ไมล์ดี้ และ บิ๊ก-บลูม
ซึ่งยูโร่แบ่งออกเป็น 2 บริษัท ได้แก่
บริษัทผู้ผลิต คือ บริษัท ยูโรเปี้ยนฟู้ด จำกัด (มหาชน)
ปี 2015 รายได้ 3,536 ล้านบาท กำไร 556 ล้านบาท
ปี 2016 รายได้ 3,685 ล้านบาท กำไร 668 ล้านบาท
ปี 2017 รายได้ 3,803 ล้านบาท กำไร 738 ล้านบาท
และบริษัทจัดจำหน่าย คือ บริษัท บางกอกดิสทริบิวเตอร์ จำกัด
ปี 2015 รายได้ 2,443 ล้านบาท กำไร 9.7 ล้านบาท
ปี 2016 รายได้ 2,603 ล้านบาท กำไร 50 ล้านบาท
ปี 2017 รายได้ 2,724 ล้านบาท กำไร 59 ล้านบาท
ซึ่งขนมเหล่านี้ ถ้าเราสังเกตดีๆ
บางอย่างก็ยังอยู่ได้จนถึงทุกวันนี้ แต่บางอย่างกลับหายไป
นั่นก็อาจเป็นเพราะ พฤติกรรมการบริโภคที่เปลี่ยนไป
หรือคุณภาพของขนมที่ทำให้เจ้าอื่นเข้ามาเป็นคู่แข่ง และชิงส่วนแบ่งการตลาดไปได้
ถ้าเราสังเกตดีๆ ขนมที่หายไปส่วนมากจะเป็นขนมที่เน้นของแถมในซองขนม แต่คุณภาพขนมจริงๆ ไม่ได้อร่อย จนถึงขนาดในบางครั้งซื้อขนมมาเอาแต่ของแถม แต่ไม่ได้กินขนมที่อยู่ในซอง
เมื่อเวลาผ่านไป ความนิยมเปลี่ยน ของแถมไม่ได้เป็นที่ต้องการ ตัวขนมเองก็เลยขายไม่ได้
ส่วนขนมที่ยังอยู่ได้ จะเป็นขนมที่ขายได้ด้วยตัวมันเอง แม้เราจะกินตอนเป็นผู้ใหญ่แล้ว ก็ยังอร่อยอยู่
แต่ไม่ว่าจะเป็นอย่างไร
ขนมเหล่านี้เป็นตัวแทนให้เรานึกถึงตอนสมัยเรายังเด็ก
แค่ซื้อขนมด้วยเงิน 5 บาท ก็ทำให้เรามีความสุขได้
ต่างกับตอนนี้..
ต่อให้ซื้อของเป็นหมื่นบาท ก็ยังมีความสุขน้อยกว่า การซื้อขนม 5 บาทในครั้งนั้น..
-ทุกอย่างอาจไม่ได้เปลี่ยน แต่ตัวเราเองนี่แหละ ที่เปลี่ยนไป-
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-